વાચક મિત્રો! અસ્મિતા દર્પણના પ્રથમ મણકામાં આપનું સ્વાગત છે. અસ્મિતા એટલે આપણું ડીએનએ! અસ્મિતા એટલે હું અથવા હોવાપણાનો ભાવ. હું, તમે અને આપણે સહુ કોણ છીએ? સેંકડો પેઢીઓથી જે ઉદાત્ત જીવનમૂલ્યોને ભારતીય સમાજ સંવારતો આવ્યો છે, તે આપણું કુળ અથવા ડીએનએ છે. આપણને સહુને સામૂહિક ચેતનાના એક તાંતણે બાંધી રાખતો દોરો એટલે આપણી સંસ્કૃતિ. એવું કહે છે કે જે સભ્યતા પોતાની અસ્મિતા ગુમાવી દે છે તે ક્યારેય મહાન સિદ્ધિઓ હાંસલ કરી શકતી નથી. સદીઓની ગુલામી દરમ્યાન વિદેશી તાકતોએ ભારતીયતાને તોડવા સાંસ્કૃતિક ધરોહર છિન્નભિન્ન કરવા પ્રયાસ કર્યો, તે છતાં અડીખમ રહેલી સંસ્કૃતિમાં કંઇક તો એવું છે જે ભારતીયતાને અખંડ રાખે છે, ખરું ને? આપણી એ અખંડ ભારતીયતા, સાંસ્કૃતિક ચેતના કે અસ્મિતાને જીવંત રાખવાનો દિવ્ય ભાસ્કરનો પ્રયાસ એટલે અસ્મિતા દર્પણ. દર્પણ શબ્દ યોજવા પાછળ એક ખાસ ઉદ્દેશ છે. દર્પણ આપણા વ્યક્તિત્વને છતું કરે છે. તે જ રીતે અસ્મિતા દર્પણ દ્વારા આપણી સાંસ્કૃતિક ધરોહરને ઉજાગર કરવાનો આપણો નમ્ર પ્રયાસ રહેશે.